Néenialí èerita,
catácanáami yàacawa,
yá Jesús íimaca yéewáidacalénái iríwa:
“Wachàbacuéwa abéemàalé calìsa.”
Néese idécanáamité Jesús icàlidaca iináwawa nalí,
níái manùbéeyéi wenàiwicaca nàacaténáwa,
yá yéewáidacalénái itéca yáapichawani ídalìcu.
Quéwa áibanái wenàiwica yàacawa nacái náapicha áiba ídalìcu.
Quéwa isicúata unía manuíri imichàacawa,
cáuli cachàiníiri yèewisá.
Càita màladàca yùucùacawa náidani irìculé,
yá nasawíaca nàacawa.
Quéwa idècunitàacá nàacawa,
yá Jesús iimáca irìacawa ída yàapùa néese,
íiwita yàalubái íinatawa.
Yáté nacawàidacani,
náimacaté irí:
“¡Yéewáidéeri!
¡Càmicáiná achúma piwàwa ìwali yátái wasawíanáca wàacawa!”
Yá Jesús icawàacawa,
yá ichùulìacaté cáuli iyamáacawa,
íimacaté nacái màladàca irí:
“¡Wiú pía,
masàna nacái pía!”
Yáta cáuli ichàbacawa,
wiúca nacái úni inànìi canánama.
Yá Jesús íimaca nalí:
“¿Cánácué máiní picalùadacawa?
¿Cánácué càmita manuí piwàwa nuwéré?”
Néese,
yá quéwanáta máiníca nacalùadacawa.
Yá náimaca nalíwáacawa:
“¿Cawinásica asìaliquéi,
cài cáuli yeebáidaca irí,
éwita únicani yeebáidéerita ichùulìaca nacái?”